title: محمد شكري
text: محمد شكري (خلاق ف آيت شيݣر، نّاظور ف 15 يوليوز 1935 و مات ف طانجا ف 15 نونبر 2003) كاتب و روائي أمازيغي مغريبي. كايتعتابر من أشهر و أنجح لكتاب لمغاربا على لمستوى لعالمي ب حيت ترجمات لكتوبا ديالو ل كتر من 20 لوغة. أهم كتوبا ديالو هوما سّيرة داتية ديالو لّي كتبها ف 3 د رّوايات: "الخبز الحافي"، "زمن الأخطاء" و "وجوه". شكري كاينتامي ل تيار أدب لهامش، لّي هو من رّموز ديالو معا محمد زفزاف، هاد سّتيل لّي ميز لأدب لمغريبي نطيلاقا من سّبعينات لقرن لعشرين. لكتابة ديال شكري كاتميز ب لواقعية ديالها و لجرأة ديالها من حيت لّوغة ديالها و عرض لحميمية ديال لعوالم لهامشية لّي كاتدور فيها لأحداث. شكري من رموز تيار "رواة طنجة"، هاد لمدينة لّي حاضرة ب قوة ف لكتوبة ديالو ب لأماكن ديالها و شّخصيات لّي ميزات سّاحة لأدبية ديالها.